P6_TA(2006)0435

Μέτρα εφαρμογής (επίπεδο 2) της οδηγίας περί διαφάνειας

Ψήφισμα του Ευρωπαϊκού Κοινοβουλίου σχετικά με τα εκτελεστικά μέτρα της οδηγίας περί διαφάνειας

Το Ευρωπαϊκό Κοινοβούλιο,

- έχοντας υπόψη την οδηγία 2004/109/ΕΚ του Ευρωπαϊκού Κοινοβουλίου και του Συμβουλίου, της 15ης Δεκεμβρίου 2004, για την εναρμόνιση των προϋποθέσεων διαφάνειας αναφορικά με την πληροφόρηση σχετικά με εκδότες των οποίων οι κινητές αξίες έχουν εισαχθεί προς διαπραγμάτευση σε ρυθμιζόμενη αγορά [1],

- έχοντας υπόψη το σχέδιο οδηγίας της Επιτροπής σχετικά με τη θέσπιση λεπτομερών κανόνων για την εφαρμογή ορισμένων διατάξεων της οδηγίας 2004/109/ΕΚ, το οποίο δημοσίευσε η Επιτροπή στις 30 Μαΐου 2006,

- έχοντας υπόψη την απόφαση 1999/468/ΕΚ του Συμβουλίου, της 28ης Ιουνίου 1999, για τον καθορισμό των όρων άσκησης των εκτελεστικών αρμοδιοτήτων που ανατίθενται στην Επιτροπή [2], όπως τροποποιήθηκε με την απόφαση 2006/512/ΕΚ του Συμβουλίου, της 17ης Ιουλίου 2006 [3],

- έχοντας υπόψη τη δήλωση που πραγματοποίησε ενώπιον του Κοινοβουλίου ο Πρόεδρος της Επιτροπής R. Prodi στις 5 Φεβρουαρίου 2002,

- έχοντας υπόψη το από 5 Φεβρουαρίου 2002 ψήφισμά του σχετικά με την εφαρμογή της νομοθεσίας στο πλαίσιο των χρηματοπιστωτικών υπηρεσιών [4],

- έχοντας υπόψη τις προτεινόμενες τροποποιήσεις στο σχέδιο οδηγίας της Επιτροπής σχετικά με τη θέσπιση λεπτομερών κανόνων για την εφαρμογή ορισμένων διατάξεων της οδηγίας 2004/109/ΕΚ, τις οποίες ενέκρινε η Επιτροπή Οικονομικών και Νομισματικών Θεμάτων στις 10 Οκτωβρίου 2006,

- έχοντας υπόψη την απάντηση της Επιτροπής στις προτεινόμενες τροποποιήσεις, η οποία διαβιβάστηκε στο Κοινοβούλιο με επιστολή της 18ης Οκτωβρίου 2006 που απευθυνόταν στον εισηγητή και στην πρόεδρο της Επιτροπής Οικονομικών και Νομισματικών Θεμάτων,

- έχοντας υπόψη τα συμπεράσματα της ECOFIN της 5ης Μαΐου 2006, με τα οποία τονίζεται η σημασία της εποπτείας, του συντονισμού και της σύγκλισης μέσα στην ΕΕ,

- έχοντας υπόψη τα άρθρα 81 και 103, παράγραφος 2, του Κανονισμού του,

1. ζητεί από την Επιτροπή να λάβει σχολαστικά υπόψη τα όρια των αρμοδιοτήτων που της μεταβιβάζονται με την οδηγία 2004/109/ΕΚ σύμφωνα με τις εφαρμοστέες διατάξεις της Συνθήκης, έτσι ώστε να εξασφαλίσει ασφάλεια δικαίου για τους παράγοντες των χρηματοοικονομικών αγορών·

2. επισημαίνει ότι τα σχέδια εκτελεστικών μέτρων αποτελούν εφαρμόσιμη λύση για την επίτευξη των στόχων των βελτιωμένων επιχειρησιακών συνθηκών για τους παράγοντες των χρηματοπιστωτικών αγορών καθώς και για αποτελεσματικές, διαφανείς και ασφαλείς χρηματοπιστωτικές αγορές στην Ευρωπαϊκή Ένωση·

3. τονίζει ότι η εργασία την οποία έχει εκτελέσει το Κοινοβούλιο μετά τη δημοσίευση των εκτελεστικών μέτρων είχε ως κίνητρο την ανάγκη να τηρηθούν αυτές οι νομοθετικές προβλέψεις που αποβλέπουν στην επίτευξη ισορροπημένου αποτελέσματος μεταξύ ανταγωνισμού και διαφάνειας για τις χρηματοπιστωτικές αγορές, τους ενδιαφερόμενους (μετόχους, εκδότες και χρήστες) τις ρυθμιστικές αρχές και τους δημοκρατικά εκλεγμένους εκπροσώπους·

4. χαιρετίζει την προθυμία την οποία έχει επιδείξει η Επιτροπή στη συνεργασία με το Κοινοβούλιο για την επίτευξη της καλύτερης δυνατής έκβασης για όλα τα ενδιαφερόμενα μέρη· υπενθυμίζει την ανάγκη συμμετοχής και ενημέρωσης του Κοινοβουλίου από τα πρώτα στάδια του προπαρασκευαστικού έργου για όλα τα μέτρα του δευτέρου επιπέδου·

5. επισημαίνει ότι η διαδικασία σχετικά με την ολοκλήρωση των εκτελεστικών μέτρων της οδηγίας 2004/109/ΕΚ κυριολεκτικά δεν έχει προηγούμενο στον τρόπο με τον οποίο συνήθως αναπτύσσεται η νομοθεσία της ΕΕ· κατά συνέπεια, επισημαίνει την ανάγκη να επιτευχθεί αμοιβαία ικανοποιητική έκβαση για όλα τα εμπλεκόμενα θεσμικά όργανα, προκειμένου να αναπτυχθεί η διοργανική σχέση σε θετική κατεύθυνση·

6. καλεί την Επιτροπή να παρακολουθεί αποτελεσματικά τις εξελίξεις στα διεθνή λογιστικά και ελεγκτικά πρότυπα, έτσι ώστε να εξασφαλίζεται συνεπής κατανόηση σχετικά με το επίπεδο διαβεβαίωσης που μπορούν να αναμένουν οι επενδυτές από την έκθεση ελεγκτή σχετικά με τις εξαμηνιαίες χρηματοοικονομικές εκθέσεις, εφόσον διενεργηθεί τέτοιος έλεγχος·

7. ζητεί από την Επιτροπή να εξετάσει εάν πρέπει να αναθεωρηθεί ο ορισμός του ελάχιστου περιεχομένου των συνοπτικών εξαμηνιαίων χρηματοοικονομικών εκθέσεων, όταν δεν έχουν καταρτισθεί σύμφωνα με τα διεθνή λογιστικά πρότυπα·

8. καλεί την Επιτροπή να εξασφαλίσει ότι υπάρχει αποτελεσματική διαδικασία κοινοποίησης για την εποπτεία των δραστηριοτήτων ειδικού διαπραγματευτή·

9. καλεί την Επιτροπή και τα κράτη μέλη να ενθαρρύνουν την ευρωπαϊκή επιτροπή ρυθμιστικών αρχών των αγορών κινητών αξιών να δημιουργήσει τα κατάλληλα δίκτυα ώστε να περιοριστούν οι υποχρεώσεις ανταλλαγής πληροφοριών των συμμετεχόντων στην αγορά·

10. καλεί την Επιτροπή να δώσει ιδιαίτερη προσοχή στις απαραίτητες προσδοκίες ισοδυναμίας των εταιρειών διαχείρισης και των επενδυτικών επιχειρήσεων τρίτων χωρών και να εξασφαλίσει ότι οι επιχειρήσεις αυτές παρουσιάζουν σαφώς τα αναγνωριστικά στοιχεία της αρμόδιας αρχής τους ή, εάν δεν υφίστανται ρύθμιση, να δηλώνουν σαφώς αυτήν την πληροφορία·

11. εκφράζει την ανάγκη για συντονισμό των προσπαθειών των κρατών μελών όταν ορίζουν ελάχιστα πρότυπα για τη διάδοση πληροφοριών στο κοινό·

12. καλεί την Επιτροπή να επανεξετάσει τα πρότυπα για την αποτελεσματική διάδοση πληροφοριών·

13. δέχεται τα εκτελεστικά μέτρα·

14. αναθέτει στον Πρόεδρό του να διαβιβάσει το παρόν ψήφισμα στο Συμβούλιο, στην Επιτροπή και στην ευρωπαϊκή επιτροπή ρυθμιστικών αρχών των αγορών κινητών αξιών.

[1] ΕΕ L 390 της 31.12.2004, σ. 38.

[2] ΕΕ L 184 της 17.7.1999, σ. 23.

[3] ΕΕ L 200 της 22.7.2006, σ. 11.

[4] ΕΕ C 284 Ε της 21.11.2002, σ. 115.

--------------------------------------------------